# Γήπεδο Λεωφόρου Αλεξάνδρας

### Από τη Βικιπαίδεια, την ελεύθερη εγκυκλοπαίδεια

Το γήπεδο της Λεωφόρου μετά την τελευταία ανακαίνιση (2000)

Το Γήπεδο της Λεωφόρου Αλεξάνδρας αποτελεί τη φυσική έδρα της ομάδας του Παναθηναϊκού. Το επίσημο όνομά του είναι "Γήπεδο Απόστολος Νικολαΐδης", που πήρε από τον πρώην πρόεδρο του συλλόγου, αλλά έχει επικρατήσει η ονομασία της "Λεωφόρου". Εκεί ο Παναθηναϊκός έδωσε τα περισσότερα παιχνίδια στην ιστορία του, ενώ ρεκόρ εισιτηρίων σημειώθηκε στις 18 Οκτωβρίου 1967, σε ένα παιχνίδι μεταξύ Παναθηναϊκού και Μπάγερν Μονάχου, όπου παρεβρέθηκαν 29.665 θεατές.

## [Επεξεργασία] Τοποθεσία

Το γήπεδο βρίσκεται στην ομώνυμη λεωφόρο απέναντι από τον Άρειο Πάγο και τις προσφυγικές πολυκατοικίες. Η πρόσβαση γίνεται τόσο με όλα τα λεωφορεία και τρόλεϊ που περνούν από τη λεωφόρο όσο και από το μετρό (στάση Αμπελόκηποι).

## [Επεξεργασία] Ιστορία

Κτίστηκε το 1922. Αποτελεί ίσως το πιο ιστορικό γήπεδο της χώρας, αφού ήταν το πρώτο όπου τοποθετήθηκαν κερκίδες (1928), προβολείς (1938), χλοοτάπητας (1958) και πίνακας του σκορ. Περιστασιακά έχει αποτελέσει έδρα αρκετών ομάδων, μεταξύ αυτών ο Ολυμπιακός, η ΑΕΚ, ο Απόλλων Αθηνών, ο Αθηναϊκός και άλλες. Επίσης ήταν η έδρα της Εθνικής Ομάδας για πολλά χρόνια.

Το 1959 στον χώρο του γηπέδου λειτούργησε και το πρώτο κλειστό γυμναστήριο της Ελλάδας. Πρόκειται για τον λεγόμενο "Τάφο του Ινδού", χωρητικότητας 1.500 θεατών. Στα εγκαίνια του κλειστού ένας δημοσιογράφος αστειεύομενος το αποκάλεσε έτσι, λόγω της στενότητας του χώρου (εκείνη την εποχή παιζόταν η ομώνυμη ταινία του Φριτς Λανγκ). Ο "Τάφος του Ινδού" βρίσκεται κάτω από το ανατολικό πέταλο της Λεωφόρου (θύρες 6-7).

Το 1984 ο ΠAO εγκατέλειψε τη Λεωφόρο και εγκαταστάθηκε στο Ολυμπιακό Στάδιο μέχρι το 2000 (με μια μικρή εξαίρεση όταν επέστρεψε για λίγους μήνες στη Λεωφόρο, το 1989). Τότε αναγκάστηκε να φύγει από το ΟΑΚΑ λόγω ανακατασκευής του για τους Ολυμπιακούς Αγώνες του 2004. Έτσι, ο Παναθηναϊκός επέστρεψε στην ιστορική του έδρα, μετά από ένα γερό λίφτινγκ του γηπέδου.

H διοίκηση της ΠΑΕ ΠΑΟ αποφάσισε τον Ιανουάριο του 2007 να επιστρέψει στο "Απόστολος Νικολαΐδης" για την ποδοσφαιρική σεζόν 2007-2008, την τελευταία πριν ο σύλλογος μετακομίσει στις νέες εγκαταστάσεις του Βοτανικού.

## [Επεξεργασία] Εξωτερικοί σύνδεσμοι

- Παρουσίαση από το stadia.gr
- Αναφορά στο επίσημο site του ερασιτέχνη

Ανακτήθηκε από "http://el.wikipedia.org../../../%CE%B3/%CE%AE/%CF%80/%CE%93%CE%AE%CF%80%CE%B5%CE%B4%CE%BF_%CE%9B%CE%B5%CF%89%CF%86%CF%8C%CF%81%CE%BF%CF%85_%CE%91%CE%BB%CE%B5%CE%BE%CE%AC%CE%BD%CE%B4%CF%81%CE%B1%CF%82_bfd9.html"

Κατηγορίες: Στάδια και γυμναστήρια Αθήνας | Ελληνικά γήπεδα | Γήπεδα ποδοσφαίρου

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Català
- Deutsch
- English